謹次君倚舍人寄題惠山翠麓亭韻
作者：焦千之
朝代：宋

paragraphs: 余愛茲山昔屢遊，回環氣象冷清幽。
茂林滃鬱疊蒼翠，宴坐瀟灑風颼飀。
密甃積蘚迸泉眼，飛翬比翼參雲頭。
逕邊誰開青步障，客來共泛紫玉甌。
每思乘興可獨往，塵纓未濯莫我留。
勝處盡至心未厭，健步歷覽勢挾輈。
平生趣向與時背，泉石夙志略已酬。
茲山獨以泉品貴，乃得嘉名傳九州。
譬人其中貴有物，源深混混難窮搜。
支公此去久愈愛，自我佳句忘百憂。
忽蒙遠寄煮巖壑，而我方欲千里求。
願公早見疑蛇解，急詔當應易剡丹。